## 15. Martii 2023

## Feria quarta, tempus Quadragesimæ, hebdomada 3
hebdomada 3 psalterii

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Qua Christus hora sítiit

crucem vel in qua súbiit,

quos præstat in hac psállere

ditet siti iustítiæ.

Simul sit his esúries,

quam ipse de se sátiet,

crimen sit ut fastídium

virtúsque desidérium.

Charísma Sancti Spíritus

sic ínfluat psalléntibus,

ut carnis æstus frígeat

et mentis algor férveat.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. Vivo ego, dicit Dóminus; nolo mortem peccatóris, sed ut magis convertátur et vivat.

Psalmus 118 (119), 105-112
XIV (Nun)
Meditatio verbi Domini in lege
Hoc est præceptum meum, ut diligatis invicem (Io 15, 12).

Lucérna pédibus meis verbum tuum *

et lumen sémitis meis.

Iurávi et státui *

custodíre iudícia iustítiæ tuæ.

Humiliátus sum usquequáque, Dómine; *

vivífica me secúndum verbum tuum.

Voluntária oris mei beneplácita sint, Dómine, *

et iudícia tua doce me.

Anima mea in mánibus meis semper, *

et legem tuam non sum oblítus.

Posuérunt peccatóres láqueum mihi, *

et mandátis tuis non errávi.

Heréditas mea testimónia tua in ætérnum, *

quia exsultátio cordis mei sunt.

Inclinávi cor meum
ad faciéndas iustificatiónes tuas *

in ætérnum, in finem.

Psalmus 69 (70)
Deus, in adiutorium meum intende
Domine, salva nos, perimus (Mt 8, 25).

Deus, in adiutórium meum inténde; *

Dómine, ad adiuvándum me festína.

Confundántur et revereántur, *

qui quærunt ánimam meam.

Avertántur retrórsum et erubéscant, *

qui volunt mihi mala.

Convertántur propter confusiónem suam, *

qui dicunt mihi: « Euge, euge ».

Exsúltent et læténtur in te omnes, qui quærunt te, *

et dicant semper: « Magnificétur Deus »,
qui díligunt salutáre tuum.

Ego vero egénus et pauper sum; *

Deus, ad me festína.

Adiútor meus et liberátor meus es tu; *

Dómine, ne moréris.

Psalmus 74 (75)
Dominus summus iudex
Deposuit potentes de sede et exaltavit humiles (Lc 1, 52).

Confitébimur tibi, Deus; †

confitébimur et invocábimus nomen tuum: *

narrábimus mirabília tua.

Cum statúero tempus, *

ego iustítias iudicábo.

Si liquefácta est terra et omnes, qui hábitant in ea, *

ego confirmávi colúmnas eius.

Dixi gloriántibus: « Nolíte gloriári! » *

et delinquéntibus: « Nolíte exaltáre cornu!

Nolíte exaltáre in altum cornu vestrum; *

nolíte loqui advérsus Deum protérva ».

Quia neque ab oriénte neque ab occidénte *

neque a desértis exaltátio.

Quóniam Deus iudex est: *

hunc humíliat et hunc exáltat.

Quia calix in manu Dómini *

vini meri plenus misto.

Et inclinávit ex hoc in hoc; †

verúmtamen usque ad fæces epotábunt, *

bibent omnes peccatóres terræ.

Ego autem annuntiábo in sǽculum, *

cantábo Deo Iacob.

Et ómnia córnua peccatórum confríngam, *

et exaltabúntur córnua iusti.

Ant. Vivo ego, dicit Dóminus; nolo mortem peccatóris, sed ut magis convertátur et vivat.

LECTIO BREVIS

Zac 1, 3b-4b

Convertímini ad me, ait Dóminus exercítuum; et convértar ad vos. Ne sitis sicut patres vestri, ad quos clamábant prophétæ prióres dicéntes: Convertímini de viis vestris malis et de cogitatiónibus vestris malis; et non audiérunt.

Avérte fáciem tuam a peccátis meis.

Et omnes iniquitátes meas dele.

ORATIO

Orémus.

Præsta, quǽsumus, Dómine, ut, per quadragesimálem observántiam erudíti et tuo verbo nutríti, sancta continéntia tibi simus toto corde devóti, et in oratióne tua semper efficiámur concórdes. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky