## 22. Iunii 2023

## Feria quinta, tempus per annum, hebdomada 11
hebdomada 3 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Súscipe me, Dómine, secúndum elóquium tuum, et vivam.

Psalmus 118 (119), 113-120
XV (Samech)

Dúplices corde ódio hábui *

et legem tuam diléxi.

Tegmen et scutum meum es tu, *

et in verbum tuum supersperávi.

Declináte a me, malígni, *

et servábo præcépta Dei mei.

Súscipe me secúndum elóquium tuum, et vivam; *

et non confúndas me ab exspectatióne mea.

Susténta me, et salvus ero *

et delectábor in iustificatiónibus tuis semper.

Sprevísti omnes discedéntes
a iustificatiónibus tuis, *

quia mendácium cogitátio eórum.

Quasi scóriam delésti omnes peccatóres terræ; *

ídeo diléxi testimónia tua.

Hórruit a timóre tuo caro mea; *

a iudíciis enim tuis tímui.

Ant. Súscipe me, Dómine, secúndum elóquium tuum, et vivam.

Ant. 2 Adiuva nos, Deus salutáris nostri, et propítius esto peccátis nostris.

Psalmus 78 (79), 1-5. 8-11. 13
Super Ierusalem lamentatio
Si cognovisses et tu … quæ ad pacem tibi! (Lc 19, 42).

Deus, venérunt gentes in hereditátem tuam, †

polluérunt templum sanctum tuum, *

posuérunt Ierúsalem in ruínas.

Dedérunt morticína servórum tuórum
escas volatílibus cæli, *

carnes sanctórum tuórum béstiis terræ.

Effudérunt sánguinem eórum tamquam aquam
in circúitu Ierúsalem, *

et non erat qui sepelíret.

Facti sumus oppróbrium vicínis nostris, *

subsannátio et illúsio
his, qui in circúitu nostro sunt.

Usquequo, Dómine? †

Irascéris in finem? *

Accendétur velut ignis zelus tuus?

Ne memíneris iniquitátum patrum nostrórum, †

cito antícipent nos misericórdiæ tuæ, *

quia páuperes facti sumus nimis.

Adiuva nos, Deus salutáris nostri, *

propter glóriam nóminis tui et líbera nos;

et propítius esto peccátis nostris *

propter nomen tuum.

Quare dicent in géntibus: « Ubi est Deus eórum? ». †

Innotéscat in natiónibus coram óculis nostris *

últio sánguinis servórum tuórum, qui effúsus est.

Intróeat in conspéctu tuo gémitus compeditórum; †

secúndum magnitúdinem bráchii tui *

supérstites relínque fílios mortis.

Nos autem, pópulus tuus et oves páscuæ tuæ, *

confitébimur tibi in sǽculum:

in generatiónem et generatiónem *

annuntiábimus laudem tuam.

Ant. Adiuva nos, Deus salutáris nostri, et propítius esto peccátis nostris.

Ant. 3 Deus virtútum, réspice de cælo, et vísita víneam istam.

Psalmus 79 (80)
Visita, Domine, vineam tuam
Veni, Domine Iesu (Ap 22, 20).

Qui pascis Israel, inténde, *

qui dedúcis velut ovem Ioseph.

Qui sedes super chérubim, effúlge *

coram Ephraim, Béniamin et Manásse.

Excita poténtiam tuam et veni, *

ut salvos fácias nos.

Deus, convérte nos, *

illústra fáciem tuam, et salvi érimus.

Dómine Deus virtútum, *

quoúsque irascéris super oratiónem pópuli tui?

Cibásti nos pane lacrimárum *

et potum dedísti nobis in lácrimis copióse.

Posuísti nos in contradictiónem vicínis nostris, *

et inimíci nostri subsannavérunt nos.

Deus virtútum, convérte nos, *

illústra fáciem tuam, et salvi érimus.

Víneam de Ægýpto transtulísti, *

eiecísti gentes et plantásti eam.

Purgásti locum in conspéctu eius, *

plantásti radíces eius, et implévit terram.

Opérti sunt montes umbra eius *

et ramis eius cedri Dei;

exténdit pálmites suos usque ad mare *

et usque ad Flumen propágines suas.

Ut quid destruxísti macériam eius, *

et vindémiant eam omnes,
qui prætergrediúntur viam?

Exterminávit eam aper de silva, *

et singuláris ferus depástus est eam.

Deus virtútum, convértere, *

réspice de cælo et vide et vísita víneam istam.

Et prótege eam, quam plantávit déxtera tua, *

et super fílium hóminis, quem confirmásti tibi.

Incénsa est igni et suffóssa; *

ab increpatióne vultus tui períbunt.

Fiat manus tua super virum déxteræ tuæ, *

super fílium hóminis, quem confirmásti tibi.

Et non discedémus a te, vivificábis nos, *

et nomen tuum invocábimus.

Dómine Deus virtútum, convérte nos *

et illústra fáciem tuam, et salvi érimus.

Ant. Deus virtútum, réspice de cælo, et vísita víneam istam.

LECTIO BREVIS

Est 10, 3f

Gens Israel, sunt illi, qui clamavérunt ad Dóminum; et salvum fecit Dóminus pópulum suum liberavítque nos de ómnibus malis et fecit signa magna atque porténta, quæ non sunt facta inter gentes.

Confitébor tibi, Dómine, quóniam exaudísti me.

Et factus es mihi in salútem.

ORATIO

Orémus.

Da nobis orántibus, quǽsumus, Dómine, ut patiéntiæ Unigéniti tui sequámur exémpla, et advérsa patiéndi constántiam habeámus. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky