## 26. Iulii 2023

## Ss. Ioachim et Annæ, parentum Beatæ Mariæ Virginis
memoria

Ex antiqua traditione, iam sǽculo II invecta, his nominibus appellati sunt parentes beatissimæ Virginis Mariæ. Sanctæ Annæ cultus iam a sǽculo VI in oriente tributus est, diffususque in occidente sǽculo X; recentiore ætate sanctus Ioachim excultus est.
Communia sanctorum virorum: pro iis qui in matrimonio vixit (delectum est in memoriis partes aliquas de feria sumere secundum Institutionem generalem de Liturgia horarum).

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Dum tuas festo, pater o colénde,

cántico laudes habet hæc coróna,

vocis ac mentis, Ióachim, benígne

áccipe munus.

Longa te regum séries avórum

Abrahæ prolem tulit atque David;

clárior mundi dómina corúscas

prole María.

Sic tuum germen benedícta ab Anna

éditum, patrum repetíta vota

implet, et mæsto próperat reférre

gáudia mundo.

Laus tibi, Prolis Pater increátæ;

laus tibi, summi Súboles Paréntis;

summa laus, compar, tibi sit per omne,

Spíritus, ævum. Amen.

PSALMODIA

Ant. 1 Mirábilis facta est sciéntia tua super me, Dómine.

Psalmus 138 (139), 1-18. 23-24
Dominus intuens omnia
Quis cognovit sensum Domini? Aut quis consiliarius eius fuit? (Rom 11, 34).
I

Dómine, scrutátus es et cognovísti me, *

tu cognovísti sessiónem meam
et resurrectiónem meam.

Intellexísti cogitatiónes meas de longe, *

sémitam meam et accúbitum meum investigásti.

Et omnes vias meas perspexísti, †

quia nondum est sermo in lingua mea, *

et ecce, Dómine, tu novísti ómnia.

A tergo et a fronte coartásti me *

et posuísti super me manum tuam.

Mirábilis nimis facta est sciéntia tua super me, *

sublímis, et non attíngam eam.

Quo ibo a spíritu tuo *

et quo a fácie tua fúgiam?

Si ascéndero in cælum, tu illic es; *

si descéndero in inférnum, ades.

Si súmpsero pennas auróræ *

et habitávero in extrémis maris,

étiam illuc manus tua dedúcet me, *

et tenébit me déxtera tua.

Si díxero: « Fórsitan ténebræ cómpriment me, *

et non illuminátio erit circa me »,

étiam ténebræ non obscurabúntur a te, †

et nox sicut dies illuminábitur *

— sicut ténebræ eius ita et lumen eius —.

Ant. Mirábilis facta est sciéntia tua super me, Dómine.

Ant. 2 Ego Dóminus scrutans cor et probans renes, qui do unicuíque secúndum viam suam.

II

Quia tu formásti renes meos, *

contexuísti me in útero matris meæ.

Confitébor tibi, quia mirabíliter plasmátus sum; †

mirabília ópera tua, *

et ánima mea cognóscit nimis.

Non sunt abscóndita ossa mea a te, †

cum factus sum in occúlto, *

contéxtus in inferióribus terræ.

Imperféctum adhuc me vidérunt óculi tui, †

et in libro tuo scripti erant omnes dies: *

ficti erant, et nondum erat unus ex eis.

Mihi autem nimis pretiósæ cogitatiónes tuæ, Deus; *

nimis gravis summa eárum.

Si dinumerábo eas,
super arénam multiplicabúntur; *

si ad finem pervénerim, adhuc sum tecum.

Scrutáre me, Deus, et scito cor meum; *

proba me et cognósce sémitas meas

et vide, si via vanitátis in me est, *

et deduc me in via ætérna.

Ant. Ego Dóminus scrutans cor et probans renes, qui do unicuíque secúndum viam suam.

Ant. 3 In ipso cóndita sunt univérsa, et ómnia in ipso constant.

Canticum
Christus primogenitus omnis creaturæ
et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit
in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit
omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Ant. In ipso cóndita sunt univérsa, et ómnia in ipso constant.

LECTIO BREVIS

Rom 9, 4-5

Sunt Israelítæ, quorum adóptio est filiórum et glória et testaménta et legislátio et cultus et promissiónes, quorum sunt patres, et ex quibus Christus secúndum carnem: qui est super ómnia Deus benedíctus in sǽcula. Amen.

RESPONSORIUM BREVE

Suscépit Israel púerum suum, * Recordátus misericórdiæ suæ. Suscépit.

Sicut locútus est ad patres nostros. * Recordátus misericórdiæ suæ. Glória Patri. Suscépit.

CANTICUM EVANGELICUM

Ad Magnificat, ant. Inclita stirps Iesse virgam prodúxit amœ́nam, de qua procéssit flos miro plenus odóre.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Inclita stirps Iesse virgam prodúxit amœ́nam, de qua procéssit flos miro plenus odóre.

PRECES

Ætérno Patri, cuius misericórdia in pópulum suum magnificáta est usque ad cælos, exsultántibus córdibus acclamémus:

Læténtur omnes, qui sperant in te, Dómine.

Dómine, qui misísti Fílium tuum non ut iúdicet mundum, sed ut salvétur mundus per ipsum

da ut mors eius gloriósa in nobis fructum suum áfferat copiósum.

Læténtur omnes, qui sperant in te, Dómine.

Qui sacerdótes tuos minístros Christi et tuórum constituísti mysteriórum dispensatóres,

ipsis concéde cor fidéle, sciéntiam et caritátem.

Læténtur omnes, qui sperant in te, Dómine.

Quos vocásti ad castitátem propter regnum cælórum,

fac ut intemeráta fidelitáte Fílium tuum sequántur.

Læténtur omnes, qui sperant in te, Dómine.

Qui hóminem ab inítio másculum et féminam creásti,

omnes serva famílias in amóre sincéro.

Læténtur omnes, qui sperant in te, Dómine.

Qui, per Christi oblatiónem, hóminum peccáta abstulísti,

ómnibus defúnctis remissiónem tríbue peccatórum.

Læténtur omnes, qui sperant in te, Dómine.

Pater noster.

ORATIO

Dómine, Deus patrum nostrórum, qui beátis Ióachim et Annæ hanc grátiam contulísti, ut ex eis incarnáti Fílii tui Mater nascerétur, utriúsque précibus concéde, ut salútem tuo promíssam pópulo consequámur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky