## 8. Septembris 2023

## In Nativitate Beatæ Mariæ Virginis
festum

Communia Beatæ Mariæ Virginis.

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. Regáli ex progénie María exórta refúlget, cuius précibus nos adiuvári, mente et spíritu devotíssime póscimus.

Psalmus 118 (119), 73-80
X (Iod)

Manus tuæ fecérunt me et plasmavérunt me; *

da mihi intelléctum, et discam præcépta tua.

Qui timent te, vidébunt me et lætabúntur, *

quia in verba tua supersperávi.

Cognóvi, Dómine, quia ǽquitas iudícia tua, *

et in veritáte humiliásti me.

Fiat misericórdia tua, ut consolétur me, *

secúndum elóquium tuum servo tuo.

Véniant mihi miseratiónes tuæ, et vivam, *

quia lex tua delectátio mea est.

Confundántur supérbi,
quóniam dolóse incurvavérunt me, *

ego autem exercébor in mandátis tuis.

Convertántur mihi timéntes te *

et qui novérunt testimónia tua.

Fiat cor meum immaculátum
in iustificatiónibus tuis, *

ut non confúndar.

Psalmus 58 (59), 2-5. 10-11. 17-18
Adversus insurgentes oratio
Hæ voces Salvatoris pietatem erga Patrem suum omnes edoceant (Eusebius Cæsariensis).

Eripe me de inimícis meis, Deus meus, *

et ab insurgéntibus in me prótege me.

Eripe me de operántibus iniquitátem *

et de viris sánguinum salva me.

Quia ecce insidiáti sunt ánimæ meæ, *

irruérunt in me fortes.

Neque delíctum, neque peccátum
in me est, Dómine; *

sine iniquitáte mea currunt et præparántur.

Exsúrge in occúrsum meum et vide; †

fortitúdo mea, tibi atténdam; *

quia, Deus, præsídium meum es.

Deus meus, misericórdia eius prævéniet me. *

Deus fáciet ut despíciam inimícos meos.

Ego autem cantábo fortitúdinem tuam *

et exsultábo mane misericórdiam tuam,

quia factus es præsídium meum *

et refúgium meum in die tribulatiónis meæ.

Fortitúdo mea, tibi psallam, †

quia, Deus, præsídium meum es: *

Deus meus misericórdia mea.

Psalmus 59 (60)
Post calamitatem oratio
In mundo pressuram habetis, sed confidite, ego vici mundum (Io 16, 33).

Deus, reppulísti nos, destruxísti nos. *

Irátus es. Convértere ad nos!

Concussísti terram, confregísti eam; *

sana contritiónes eius, quia commóta est.

Ostendísti pópulo tuo dura, *

potásti nos vino vertíginis.

Dedísti metuéntibus te signum, *

ut fúgiant a fácie arcus.

Ut liberéntur dilécti tui, *

salvos fac déxtera tua et exáudi nos.

Deus locútus est in sancto suo: †

« Lætábor et partíbor Síchimam *

et convállem Succoth metíbor.

Meus est Gálaad et meus est Manásses *

et Ephraim fortitúdo cápitis mei.

Iuda sceptrum meum, *

Moab olla lavácri mei.

Super Idumǽam exténdam calceaméntum meum, *

super Philistǽam vociferábor ».

Quis addúcet me in civitátem munítam? *

Quis dedúcet me usque in Idumǽam?

Nonne tu, Deus, qui reppulísti nos, *

et non egrediéris, Deus, in virtútibus nostris?

Da nobis auxílium de tribulatióne, *

quia vana salus hóminis.

In Deo faciémus virtútem, *

et ipse conculcábit tribulántes nos.

Ant. Regáli ex progénie María exórta refúlget, cuius précibus nos adiuvári, mente et spíritu devotíssime póscimus.

LECTIO BREVIS

Iudt 13, 18. 19

Benedíctus Dóminus, Deus noster, qui creávit cælum et terram, qui diréxit te in vulnus cápitis príncipis inimicórum nostrórum. Quóniam non discédet laus tua a corde hóminum memorántium virtútis Dei usque in sempitérnum.

Beáta víscera Maríæ Vírginis.

Quæ portavérunt ætérni Patris Fílium.

ORATIO

Orémus.

Fámulis tuis, quǽsumus, Dómine, cæléstis grátiæ munus impertíre, ut, quibus beátæ Vírginis partus éxstitit salútis exórdium, Nativitátis eius festívitas pacis tríbuat increméntum. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky