## 17. Februarii 2023

## Ss. Septem Fundatorum
Ordinis Servorum B. M. V.
memoria ad libitum

Septem viri Florentiæ nati, prius vitam eremiticam duxerunt in monte Senario, beatam Mariam Virginem præsertim venerantes. Per totam Tusciam deinde prædicantes, instituerunt Ordinem Servorum beátæ Mariæ Virginis, quem Sedes Apostolica anno 1304 approbavit. Eorum memoria hac die celebratur, qua S. Alexius Falconieri, unus ex septem, dicitur obiisse anno 1310.
Communia sanctorum virorum: pro religiosis (delectum est in memoriis partes aliquas de feria sumere secundum Institutionem generalem de Liturgia horarum).

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

Quæ omnia omittuntur, quando Invitatorium immediate præcedit.

HYMNUS

Deus, qui cæli lumen es

satórque lucis, qui polum

patérno fultum brácchio

præclára pandis déxtera,

Auróra stellas iam tegit

rubrum sustóllens gúrgitem,

uméctis atque flátibus

terram baptízans róribus.

Iam noctis umbra línquitur,

polum calígo déserit,

typúsque Christi, lúcifer

diem sopítum súscitat.

Dies diérum tu, Deus,

lucísque lumen ipse es,

Unum potens per ómnia,

potens in unum Trínitas.

Te nunc, Salvátor, quǽsumus

tibíque genu fléctimus,

Patrem cum Sancto Spíritu

totis laudántes vócibus. Amen.

PSALMODIA

Ant. 1 Cor contrítum et humiliátum, Deus, non despícies.

Psalmus 50 (51)
Miserere mei, Deus
Renovari spiritu mentis vestræ et induere novum hominem (Eph 4, 23-24).

Miserére mei, Deus, *

secúndum misericórdiam tuam;

et secúndum multitúdinem miseratiónum tuárum *

dele iniquitátem meam.

Amplius lava me ab iniquitáte mea *

et a peccáto meo munda me.

Quóniam iniquitátem meam ego cognósco, *

et peccátum meum contra me est semper.

Tibi, tibi soli peccávi *

et malum coram te feci,

ut iustus inveniáris in senténtia tua *

et æquus in iudício tuo.

Ecce enim in iniquitáte generátus sum, *

et in peccáto concépit me mater mea.

Ecce enim veritátem in corde dilexísti *

et in occúlto sapiéntiam manifestásti mihi.

Aspérges me hyssópo, et mundábor; *

lavábis me, et super nivem dealbábor.

Audíre me fácies gáudium et lætítiam, *

et exsultábunt ossa, quæ contrivísti.

Avérte fáciem tuam a peccátis meis *

et omnes iniquitátes meas dele.

Cor mundum crea in me, Deus, *

et spíritum firmum ínnova in viscéribus meis.

Ne proícias me a fácie tua *

et spíritum sanctum tuum ne áuferas a me.

Redde mihi lætítiam salutáris tui *

et spíritu promptíssimo confírma me.

Docébo iníquos vias tuas, *

et ímpii ad te converténtur.

Líbera me de sanguínibus, Deus, Deus salútis meæ, *

et exsultábit lingua mea iustítiam tuam.

Dómine, lábia mea apéries, *

et os meum annuntiábit laudem tuam.

Non enim sacrifício delectáris, *

holocáustum, si ófferam, non placébit.

Sacrifícium Deo spíritus contribulátus, *

cor contrítum et humiliátum,
Deus, non despícies.

Benígne fac, Dómine, in bona voluntáte tua Sion, *

ut ædificéntur muri Ierúsalem.

Tunc acceptábis sacrifícium iustítiæ,
oblatiónes et holocáusta; *

tunc impónent super altáre tuum vítulos.

Ant. Cor contrítum et humiliátum, Deus, non despícies.

Ant. 2 Cum irátus fúeris, Dómine, misericórdiæ recordáberis.

Canticum
Deus apparet ad iudicandum

Hab 3, 2-4. 13a. 15-19

Levate capita vestra, quoniam appropinquat redemptio vestra (Lc 21, 28).

Dómine, audívi auditiónem tuam, *

et tímui, Dómine, opus tuum.

In médio annórum vivífica illud, *

in médio annórum notum fácies.

Cum irátus fúeris, *

misericórdiæ recordáberis.

Deus a Theman véniet, *

et Sanctus de monte Pharan.

Operit cælos glóriæ eius, *

et laudis eius plena est terra.

Splendor eius ut lux erit, †

rádii ex mánibus eius: *

ibi abscóndita est fortitúdo eius.

Egréssus es in salútem pópuli tui, *

in salútem cum christo tuo.

Viam fecísti in mari equis tuis, *

in luto aquárum multárum.

Audívi, et conturbátus est venter meus, *

ad vocem contremuérunt lábia mea.

Ingréditur putrédo in óssibus meis, *

et subter me vacíllant gressus mei.

Conquiéscam in die tribulatiónis, *

ut ascéndat super pópulum, qui invádit nos.

Ficus enim non florébit, *

et non erit fructus in víneis;

mentiétur opus olívæ, *

et arva non áfferent cibum;

abscíssum est de ovíli pecus, *

et non est arméntum in præsépibus.

Ego autem in Dómino gaudébo *

et exsultábo in Deo salvatóre meo.

Dóminus Deus fortitúdo mea, †

et ponet pedes meos quasi cervórum *

et super excélsa mea dedúcet me.

Ant. Cum irátus fúeris, Dómine, misericórdiæ recordáberis.

Ant. 3 Lauda, Ierúsalem, Dóminum. †

Psalmus 147 (147 B)
Instauratio Ierusalem
Veni, ostendam tibi sponsam uxorem Agni (Ap 21, 9).

Lauda, Ierúsalem, Dóminum; *

† colláuda Deum tuum, Sion.

Quóniam confortávit seras portárum tuárum, *

benedíxit fíliis tuis in te.

Qui ponit fines tuos pacem *

et ádipe fruménti sátiat te.

Qui emíttit elóquium suum terræ, *

velóciter currit verbum eius.

Qui dat nivem sicut lanam, *

pruínam sicut cínerem spargit.

Mittit crystállum suam sicut buccéllas; *

ante fáciem frígoris eius quis sustinébit?

Emíttet verbum suum et liquefáciet ea, *

flabit spíritus eius, et fluent aquæ.

Qui annúntiat verbum suum Iacob, *

iustítias et iudícia sua Israel.

Non fecit táliter omni natióni, *

et iudícia sua non manifestávit eis.

Ant. Lauda, Ierúsalem, Dóminum.

LECTIO BREVIS

Eph 2, 13-16

Nunc in Christo Iesu vos, qui aliquándo erátis longe, facti estis prope in sánguine Christi. Ipse est enim pax nostra, qui fecit utráque unum et médium paríetem macériæ solvit, inimicítiam, in carne sua, legem mandatórum in decrétis evácuans, ut duos condat in semetípso in unum novum hóminem, fáciens pacem, et reconcíliet ambos in uno córpore Deo per crucem interfíciens inimicítiam in semetípso.

RESPONSORIUM BREVE

Clamábo ad Dóminum altíssimum, * Qui benefécit mihi. Clamábo.

Mittet de cælo et liberábit me. * Qui benefécit mihi. Glória Patri. Clamábo.

CANTICUM EVANGELICUM

Ad Benedictus, ant. Ecce quam bonum et quam iucúndum, habitáre fratres in unum!

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Ad Benedictus, ant. Ecce quam bonum et quam iucúndum, habitáre fratres in unum!

PRECES

Christum, qui sánguine suo per Spíritum Sanctum semetípsum óbtulit Patri ad emundándam consciéntiam nostram ab opéribus mórtuis, adorémus et sincéro corde profiteámur:

In tua voluntáte pax nostra, Dómine.

Diéi exórdium a tua benignitáte suscépimus,

nobis páriter vitæ novæ concéde inítium.

In tua voluntáte pax nostra, Dómine.

Qui ómnia creásti providúsque consérvas,

fac ut inspiciámus perénne tui vestígium in creátis.

In tua voluntáte pax nostra, Dómine.

Qui sánguine tuo novum et ætérnum testaméntum sanxísti,

da ut, quæ prǽcipis faciéntes, tuo fidéles fœ́deri maneámus.

In tua voluntáte pax nostra, Dómine.

Qui, in cruce pendens, una cum sánguine aquam de látere effudísti,

hoc salutári flúmine áblue peccáta nostra et civitátem Dei lætífica.

In tua voluntáte pax nostra, Dómine.

Pater noster.

ORATIO

Beatórum fratrum, Dómine, pietátem nobis benígnus infúnde, qua et Dei Genetrícem sunt devotíssime veneráti, et tuum ad te pópulum provexérunt. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky