## 14. Februarii 2023

## Ss. Cyrilli, monachi, et Methodii, episcoporum
memoria

Thessalonicæ natus, Cyrillus optime eruditus est Constantinopoli. Cum fratre Methodio in Moraviam se contulit ad fidem prædicandam. Textus liturgicos ambo paraverunt lingua slavica, typis « cyrillicis » postea sic dictis conscriptos. Romam cum essent vocati, ibi Cyrillus mortuus est die 14 februarii anno 869, Methodius vero episcopus creatus, qui deinde in Pannoniam se contulit, quam indefesse evangelizavit. Multa perpessus est ab invidis, sed a Pontificibus Romanis adiutus est. Mortem obiit die 6 aprilis anno 885 Velahradii in Cecoslovachia.
Communia pastorum: pro episcopo (delectum est in memoriis partes aliquas de feria sumere secundum Institutionem generalem de Liturgia horarum).

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Sator princépsque témporum,

clarum diem labóribus

noctémque qui sopóribus

fixo distínguis órdine,

Mentem tu castam dírige,

obscúra ne siléntia

ad dira cordis vúlnera

telis patéscant ínvidi.

Vacent ardóre péctora,

faces nec ullas pérferant,

quæ nostro hæréntes sénsui

mentis vigórem sáucient.

Præsta, Pater piíssime,

Patríque compar Unice,

Cum Spíritu Paráclito

regnans per omne sǽculum. Amen.

PSALMODIA

Ant. 1 Non potéstis Deo servíre et mammónæ.

Psalmus 48 (49)
Vanitas divitiarum
Dives difficile intrabit in regnum cælorum (Mt 19, 23).
I

Audíte hæc, omnes gentes, *

áuribus percípite, omnes, qui habitátis orbem:

quique húmiles et viri nóbiles, *

simul in unum dives et pauper!

Os meum loquétur sapiéntiam *

et meditátio cordis mei prudéntiam.

Inclinábo in parábolam aurem meam, *

apériam in psaltério ænígma meum.

Cur timébo in diébus malis, *

cum iníquitas supplantántium circúmdabit me?

Qui confídunt in virtúte sua *

et in multitúdine divitiárum suárum gloriántur.

Etenim seípsum non rédimet homo; *

non dabit Deo propitiatiónem suam.

Nímium est prétium redemptiónis ánimæ eius: †

ad últimum defíciet, *

ut vivat usque in finem, nec vídeat intéritum.

Et vidébit sapiéntes moriéntes; †

simul insípiens et stultus períbunt *

et relínquent aliénis divítias suas.

Sepúlcra eórum domus illórum in ætérnum; †

tabernácula eórum in progéniem et progéniem, *

etsi vocavérunt nomínibus suis terras suas.

Et homo, cum sit in honóre, non permanébit; †

comparátus est iuméntis, quæ péreunt, *

et símilis factus est illis.

Ant. Non potéstis Deo servíre et mammónæ.

Ant. 2 Thesaurizáte vobis thesáuros in cælo, dicit Dóminus.

II

Hæc via illórum, quorum fidúcia in semetípsis, *

et finis eórum, qui cómplacent in ore suo.

Sicut oves in inférno pósiti sunt, *

mors depáscet eos;

descéndent præcípites ad sepúlcrum, †

et figúra eórum erit in consumptiónem: *

inférnus habitáculum eórum.

Verúmtamen Deus rédimet ánimam meam, *

de manu ínferi vere suscípiet me.

Ne timúeris, cum dives factus fúerit homo *

et cum multiplicáta fúerit glória domus eius,

quóniam, cum interíerit, non sumet ómnia, *

neque descéndet cum eo glória eius.

Cum ánimæ suæ in vita ipsíus benedíxerit: *

« Laudábunt te quod benefecísti tibi »,

tamen introíbit ad progéniem patrum suórum, *

qui in ætérnum non vidébunt lumen.

Homo, cum in honóre esset, non intelléxit; †

comparátus est iuméntis, quæ péreunt, *

et símilis factus est illis.

Ant. Thesaurizáte vobis thesáuros in cælo, dicit Dóminus.

Ant. 3 Dignus est Agnus, qui occísus est, accípere glóriam et honórem.

Canticum
Hymnus redemptorum

Ap 4, 11; 5, 9. 10. 12

Dignus es, Dómine et Deus noster, *

accípere glóriam et honórem et virtútem,

quia tu creásti ómnia, *

et propter voluntátem tuam
erant et creáta sunt.

Dignus es, Dómine, accípere librum *

et aperíre signácula eius,

quóniam occísus es †

et redemísti Deo in sánguine tuo *

ex omni tribu et lingua et pópulo et natióne

et fecísti eos Deo nostro regnum et sacerdótes, *

et regnábunt super terram.

Dignus est Agnus, qui occísus est, †

accípere virtútem et divítias et sapiéntiam *

et fortitúdinem et honórem
et glóriam et benedictiónem.

Ant. Dignus est Agnus, qui occísus est, accípere glóriam et honórem.

LECTIO BREVIS

Rom 3, 23-25a

Omnes peccavérunt et egent glória Dei, iustificáti gratis per grátiam ipsíus per redemptiónem, quæ est in Christo Iesu; quem propósuit Deus propitiatórium per fidem in sánguine ipsíus ad ostensiónem iustítiæ suæ.

RESPONSORIUM BREVE

Adimplébis me lætítia * Cum vultu tuo, Dómine. Adimplébis.

Delectatiónes in déxtera tua usque in finem. * Cum vultu tuo, Dómine. Glória Patri. Adimplébis.

CANTICUM EVANGELICUM

Ad Magnificat, ant. Isti sunt viri sancti, facti amíci Dei, divínæ veritátis præcónio gloriósi.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Isti sunt viri sancti, facti amíci Dei, divínæ veritátis præcónio gloriósi.

PRECES

Christum, pastórem et epíscopum animárum nostrárum, laudémus, qui díligit et tuétur pópulum suum. In eo spem nostram ponéntes supplicémus:

Prótege pópulum tuum, Dómine.

Prótege, Pastor ætérne, antístitem nostrum N.

et cunctos Ecclésiæ tuæ pastóres.

Prótege pópulum tuum, Dómine.

Réspice propítius eos, qui persecutiónem patiúntur,

eósque festína ab ómnibus tribulatiónibus liberáre.

Prótege pópulum tuum, Dómine.

Miserére, Dómine, ómnium egenórum,

esuriéntibus escam largíre.

Prótege pópulum tuum, Dómine.

Illúmina cœtus légibus feréndis deputátos,

ut in ómnibus sapiénti æquitáte decérnant.

Prótege pópulum tuum, Dómine.

Succúrre defúnctis, quos tuo sánguine redemísti,

tecum ad núptias intráre mereántur.

Prótege pópulum tuum, Dómine.

Pater noster.

ORATIO

Deus, qui per beátos fratres Cyríllum et Methódium Slavóniæ gentes illuminásti, da córdibus nostris tuæ doctrínæ verba percípere, nosque pérfice pópulum in vera fide et recta confessióne concórdem. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky