## 24. Novembris 2023

## Ss. Andreæ Dũng-Lạc, presbyteri, et sociorum, martyrum
memoria

Nona

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Viam mandatórum tuórum curram, quia dilatásti cor meum.

Psalmus 118 (119), 25-32
IV (Daleth)

Adhǽsit púlveri ánima mea; *

vivífica me secúndum verbum tuum.

Vias meas enuntiávi, et exaudísti me; *

doce me iustificatiónes tuas.

Viam mandatórum tuórum fac me intellégere, *

et exercébor in mirabílibus tuis.

Lacrimáta est ánima mea præ mæróre; *

érige me secúndum verbum tuum.

Viam mendácii avérte a me *

et legem tuam da mihi benígne.

Viam veritátis elégi, *

iudícia tua propósui mihi.

Adhǽsi testimóniis tuis, Dómine; *

noli me confúndere.

Viam mandatórum tuórum curram, *

quia dilatásti cor meum.

Ant. Viam mandatórum tuórum curram, quia dilatásti cor meum.

Ant. 2 In Dómino sperans, non infirmábor.

Psalmus 25 (26)
Innocentis fiducia et oratio
Elegit nos Deus in Christo, ut essemus sancti et immaculati (Eph 1, 4).

Iúdica me, Dómine, †

quóniam ego in innocéntia mea ingréssus sum *

et in Dómino sperans non infirmábor.

Proba me, Dómine, et tenta me; *

ure renes meos et cor meum.

Quóniam misericórdia tua ante óculos meos est, *

et ambulávi in veritáte tua.

Non sedi cum viris vanitátis *

et cum occúlte agéntibus non introíbo.

Odívi ecclésiam malignántium *

et cum ímpiis non sedébo.

Lavábo in innocéntia manus meas *

et circúmdabo altáre tuum, Dómine,

ut audítas fáciam voces laudis *

et enárrem univérsa mirabília tua.

Dómine, diléxi habitáculum domus tuæ *

et locum habitatiónis glóriæ tuæ.

Ne cólligas cum ímpiis ánimam meam *

et cum viris sánguinum vitam meam,

in quorum mánibus iniquitátes sunt, *

déxtera eórum repléta est munéribus.

Ego autem in innocéntia mea ingréssus sum, *

rédime me et miserére mei.

Pes meus stetit in dirécto, *

in ecclésiis benedícam Dómino.

Ant. In Dómino sperans, non infirmábor.

Ant. 3 In Dómino sperávit cor meum, et adiútus sum.

Psalmus 27 (28), 1-3. 6-9
Supplicatio et gratiarum actio
Pater, gratias ago tibi quoniam audisti me (Io 11, 41).

Ad te, Dómine, clamábo; *

Deus meus, ne síleas a me.

Nequándo táceas a me, *

et assimilábor descendéntibus in lacum.

Exáudi vocem deprecatiónis meæ,
dum clamo ad te, *

dum extóllo manus meas
ad templum sanctum tuum.

Ne simul trahas me cum peccatóribus *

et cum operántibus iniquitátem.

Qui loquúntur pacem cum próximo suo, *

mala autem in córdibus eórum.

Benedíctus Dóminus, †

quóniam exaudívit vocem deprecatiónis meæ; *

Dóminus adiútor meus et protéctor meus,

in ipso sperávit cor meum, et adiútus sum, †

et exsultávit cor meum, *

et in cántico meo confitébor ei.

Dóminus fortitúdo plebi suæ *

et refúgium salvatiónum christi sui est.

Salvum fac pópulum tuum
et bénedic hereditáti tuæ *

et pasce eos et extólle illos usque in ætérnum.

Ant. In Dómino sperávit cor meum, et adiútus sum.

LECTIO BREVIS

Col 3, 12-13

Indúite vos sicut elécti Dei, sancti et dilécti, víscera misericórdiæ, benignitátem, humilitátem, mansuetúdinem, patiéntiam, supportántes ínvicem et donántes vobis ipsis, si quis advérsus áliquem habet querélam; sicut et Dóminus donávit vobis, ita et vos.

Miserátor et miséricors Dóminus.

Longánimis et multæ misericórdiæ.

ORATIO

Orémus.

Dómine Iesu Christe, qui pæniténtem latrónem de patíbulo crucis in regnum tuum transíre fecísti, peccáta nostra confiténtes te cum fidúcia deprecámur, ut post mortem nos fácias paradísi portas introíre gaudéntes. Qui vivis et regnas in sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky