## 2. Decembris 2023

## Dominica Prima Adventus
hebdomada 1 psalterii

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Cónditor alme síderum,

ætérna lux credéntium,

Christe, redémptor ómnium,

exáudi preces súpplicum.

Qui cóndolens intéritu

mortis períre sǽculum,

salvásti mundum lánguidum,

donans reis remédium,

Vergénte mundi véspere,

uti sponsus de thálamo,

egréssus honestíssima

Vírginis matris cláusula.

Cuius forti poténtiæ

genu curvántur ómnia;

cæléstia, terréstria

nutu faténtur súbdita.

Te, Sancte, fide quǽsumus,

ventúre iudex sǽculi,

consérva nos in témpore

hostis a telo pérfidi.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Annuntiáte pópulis et dícite: Ecce Deus salvátor noster véniet.

Psalmus 140 (141), 1-9
In periculis oratio
Et ascendit fumus incensorum de orationibus sanctorum de manu angeli coram Deo (Ap 8, 4).

Dómine, clamávi ad te, ad me festína; *

inténde voci meæ, cum clamo ad te.

Dirigátur orátio mea
sicut incénsum in conspéctu tuo, *

elevátio mánuum meárum
ut sacrifícium vespertínum.

Pone, Dómine, custódiam ori meo *

et vigíliam ad óstium labiórum meórum.

Non declínes cor meum in verbum malítiæ *

ad machinándas machinatiónes in impietáte

cum homínibus operántibus iniquitátem; *

et non cómedam ex delíciis eórum.

Percútiat me iustus in misericórdia
et íncrepet me; †

óleum autem peccatóris
non impínguet caput meum, *

quóniam adhuc et orátio mea in malítiis eórum.

Deiécti in manus duras iúdicum eórum, *

áudient verba mea, quóniam suávia erant.

Sicut frusta dolántis et dirumpéntis in terra, *

dissipáta sunt ossa eórum ad fauces inférni.

Quia ad te, Dómine, Dómine, óculi mei; *

ad te confúgi, non effúndas ánimam meam.

Custódi me a láqueo, quem statuérunt mihi, *

et a scándalis operántium iniquitátem.

Ant. Annuntiáte pópulis et dícite: Ecce Deus salvátor noster véniet.

Ant. 2 Ecce Dóminus véniet, et omnes sancti eius cum eo, et erit in die illa lux magna, allelúia.

Psalmus 141 (142)
Tu es refugium meum
Hæc omnia in Domino tempore passionis impleta sunt (S. Hilarius).

Voce mea ad Dóminum clamo, *

voce mea ad Dóminum déprecor;

effúndo in conspéctu eius
lamentatiónem meam, *

et tribulatiónem meam
ante ipsum pronúntio.

Cum déficit in me spíritus meus, *

tu nosti sémitas meas.

In via, qua ambulábam, *

abscondérunt láqueum mihi.

Considerábam ad déxteram et vidébam, *

et non erat qui cognósceret me.

Périit fuga a me, *

et non est qui requírat ánimam meam.

Clamávi ad te, Dómine; †

dixi: « Tu es refúgium meum, *

pórtio mea in terra vivéntium.

Inténde ad deprecatiónem meam, *

quia humiliátus sum nimis.

Líbera me a persequéntibus me, *

quia confortáti sunt super me.

Educ de custódia ánimam meam *

ad confiténdum nómini tuo;

me circúmdabunt iusti, *

cum retribúeris mihi ».

Ant. Ecce Dóminus véniet, et omnes sancti eius cum eo, et erit in die illa lux magna, allelúia.

Ant. 3 Véniet Dóminus in potestáte magna, et vidébit eum omnis caro.

Canticum
De Christo, servo Dei

Phil 2, 6-11

Christus Iesus, cum in forma Dei esset, *

non rapínam arbitrátus est esse se æquálem Deo,

sed semetípsum exinanívit
formam servi accípiens, †

in similitúdinem hóminum factus; *

et hábitu invéntus ut homo,

humiliávit semetípsum †

factus obœ́diens usque ad mortem, *

mortem autem crucis.

Propter quod et Deus illum exaltávit †

et donávit illi nomen, *

quod est super omne nomen,

ut in nómine Iesu omne genu flectátur *

cæléstium et terréstrium et infernórum

et omnis lingua confiteátur: *

« Dóminus Iesus Christus! »,
in glóriam Dei Patris.

Ant. Véniet Dóminus in potestáte magna, et vidébit eum omnis caro.

LECTIO BREVIS

1 Th 5, 23-24

Ipse Deus pacis sanctíficet vos per ómnia, et ínteger spíritus vester et ánima et corpus sine queréla in advéntu Dómini nostri Iesu Christi servétur. Fidélis est, qui vocat vos, qui étiam fáciet.

RESPONSORIUM BREVE

Osténde nobis, Dómine, * Misericórdiam tuam. Osténde.

Et salutáre tuum da nobis. * Misericórdiam tuam. Glória Patri. Osténde.

CANTICUM EVANGELICUM

Ad Magnificat, ant. Ecce nomen Dómini venit de longínquo, et cláritas eius replet orbem terrárum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Ecce nomen Dómini venit de longínquo, et cláritas eius replet orbem terrárum.

PRECES

Christum, gáudium et exsultatiónem ómnium eum exspectántium, invocémus, dicéntes:

Veni, Dómine, et noli tardáre.

Læti exspectámus advéntum tuum,

veni, Dómine Iesu.

Veni, Dómine, et noli tardáre.

Tu, qui es ante sǽcula,

veni ad salvándum nos in hoc sǽculo.

Veni, Dómine, et noli tardáre.

Tu, qui creásti mundum et omnes qui hábitant in eo,

veni ad rediméndum opus mánuum tuárum.

Veni, Dómine, et noli tardáre.

Qui nostram non horruísti mortálem natúram,

veni ad eripiéndum nos a mortis império.

Veni, Dómine, et noli tardáre.

Qui venísti ut vitam superabundántem haberémus,

veni nobísque dona tuam vitam ætérnam.

Veni, Dómine, et noli tardáre.

Qui omnes hómines in regnum tuum adunáre voluísti,

veni ad congregándum eos qui vultus tui visiónem exspéctant.

Veni, Dómine, et noli tardáre.

Pater noster.

ORATIO

Da, quǽsumus, omnípotens Deus, hanc tuis fidélibus voluntátem, ut, Christo tuo veniénti iustis opéribus occurréntes, eius déxteræ sociáti, regnum mereántur possidére cæléste. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky