## 6. Ianuarii 2023

## IN EPIPHANIA DOMINI
sollemnitas

Tertia

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Certum tenéntes órdinem,

pio poscámus péctore

hora diéi tértia

trinæ virtútis glóriam,

Ut simus habitáculum

illi Sancto Spirítui,

qui quondam in apóstolis

hac hora distribútus est.

Hoc gradiénte órdine,

ornávit cuncta spléndide

regni cæléstis cónditor

ad nostra ætérna prǽmia.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. Mystérium, quod abscónditum fuit a sǽculis et generatiónibus, nunc manifestátum est.

Psalmus 46 (47)
Dominus universorum rex
Sedet ad dexteram Patris, et regni eius non erit finis.

Omnes gentes, pláudite mánibus, *

iubiláte Deo in voce exsultatiónis,

quóniam Dóminus Altíssimus, terríbilis, *

rex magnus super omnem terram.

Subiécit pópulos nobis *

et gentes sub pédibus nostris.

Elégit nobis hereditátem nostram, *

glóriam Iacob, quem diléxit.

Ascéndit Deus in iúbilo, *

et Dóminus in voce tubæ.

Psállite Deo, psállite; *

psállite regi nostro, psállite.

Quóniam rex omnis terræ Deus, *

psállite sapiénter.

Regnávit Deus super gentes, *

Deus sedet super sedem sanctam suam.

Príncipes populórum congregáti sunt *

cum pópulo Dei Abraham,

quóniam Dei sunt scuta terræ: *

veheménter elevátus est.

Psalmus 85 (86), 1-10

Inclína, Dómine, aurem tuam et exáudi me, *

quóniam inops et pauper sum ego.

Custódi ánimam meam, quóniam sanctus sum; *

salvum fac servum tuum, Deus meus,
sperántem in te.

Miserére mei, Dómine, *

quóniam ad te clamávi tota die.

Lætífica ánimam servi tui, *

quóniam ad te, Dómine, ánimam meam levávi.

Quóniam tu, Dómine, suávis et mitis *

et multæ misericórdiæ ómnibus invocántibus te.

Auribus pércipe, Dómine, oratiónem meam *

et inténde voci deprecatiónis meæ.

In die tribulatiónis meæ clamávi ad te, *

quia exáudies me.

Non est símilis tui in diis, Dómine, *

et nihil sicut ópera tua.

Omnes gentes, quascúmque fecísti, vénient †

et adorábunt coram te, Dómine, *

et glorificábunt nomen tuum,

quóniam magnus es tu et fáciens mirabília: *

tu es Deus solus.

Psalmus 97 (98)
Dominus victor in iudicio
Hic psalmus priorem Domini adventum significat et fidem omnium gentium (S. Athanasius).

Cantáte Dómino cánticum novum, *

quia mirabília fecit.

Salvávit sibi déxtera eius, *

et bráchium sanctum eius.

Notum fecit Dóminus salutáre suum, *

in conspéctu géntium revelávit iustítiam suam.

Recordátus est misericórdiæ suæ *

et veritátis suæ dómui Israel.

Vidérunt omnes términi terræ *

salutáre Dei nostri.

Iubiláte Deo, omnis terra, *

erúmpite, exsultáte et psállite.

Psállite Dómino in cíthara, *

in cíthara et voce psalmi;

in tubis ductílibus et voce tubæ córneæ, *

iubiláte in conspéctu regis Dómini.

Sonet mare et plenitúdo eius, *

orbis terrárum, et qui hábitant in eo.

Flúmina plaudent manu, †

simul montes exsultábunt a conspéctu Dómini, *

quóniam venit iudicáre terram.

Iudicábit orbem terrárum in iustítia *

et pópulos in æquitáte.

Ant. Mystérium, quod abscónditum fuit a sǽculis et generatiónibus, nunc manifestátum est.

LECTIO BREVIS

Ap 15, 4

Quis non timébit, Dómine, et glorificábit nomen tuum? Quia solus Sanctus, quóniam omnes gentes vénient et adorábunt in conspéctu tuo.

In terris visus est.

Et cum homínibus conversátus est.

ORATIO

Orémus.

Deus, qui hodiérna die Unigénitum tuum géntibus stella duce revelásti, concéde propítius, ut qui iam te ex fide cognóvimus, usque ad contemplándam spéciem tuæ celsitúdinis perducámur. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2023 J. Vidéky