## 4. Iunii 2023

## SANCTISSIMÆ TRINITATIS
sollemnitas

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Imménsa et una, Trínitas,

cuius potéstas ómnia

facit regítque témpora

et exstat ante sǽcula,

Tu sola pleno súfficis

tibi beáta gáudio;

tu pura, simplex, próvida

cælos et orbem cóntines.

Omnis, Pater, fons grátiæ,

Lumen patérnæ glóriæ,

Sancte utriúsque Spíritus

intermináta cáritas,

Ex te supréma orígine,

Trias benígna, prófluit

creáta quicquid sústinet,

quicquid decóre pérficit.

Quos et coróna múneras

adoptiónis íntimæ,

nos templa fac niténtia

tibi placére iúgiter.

O viva lux, nos ángelis

da iungi in aula cǽlica,

ut grati amóris láudibus

te concinámus pérpetim. Amen.

PSALMODIA

Ant. 1 O vera summa sempitérna Trínitas, Pater et Fílius et Spíritus Sanctus.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. O vera summa sempitérna Trínitas, Pater et Fílius et Spíritus Sanctus.

Ant. 2 Líbera nos, salva nos, vivífica nos, o beáta Trínitas.

Psalmus 113 A (114)
Israel ex Ægypto liberatur
Cognoscite etiam vos exiisse ab Ægypto, qui huic sæculo renuntiastis (S. Augustinus).

In éxitu Israel de Ægýpto, *

domus Iacob de pópulo bárbaro,

factus est Iuda sanctuárium eius, *

Israel potéstas eius.

Mare vidit et fugit, *

Iordánis convérsus est retrórsum;

montes saltavérunt ut aríetes, *

et colles sicut agni óvium.

Quid est tibi, mare, quod fugísti? *

Et tu, Iordánis, quia convérsus es retrórsum?

Montes, quod saltástis sicut aríetes, *

et colles, sicut agni óvium?

A fácie Dómini contremísce, terra, *

a fácie Dei Iacob,

qui convértit petram in stagna aquárum *

et sílicem in fontes aquárum.

Ant. Líbera nos, salva nos, vivífica nos, o beáta Trínitas.

Ant. 3 Sanctus, sanctus, sanctus Dóminus Deus omnípotens, qui erat et qui est et qui ventúrus est.

Sequens canticum dicitur cum Allelúia, prouti hic notatur, quando cum cantu profertur; in recitatione vero sufficit ut Allelúia dicatur in initio et fine uniuscuiusque strophæ.

Canticum
De nuptiis Agni

Cf. Ap 19, 1-2. 5-7

Allelúia.

Salus et glória et virtus Deo nostro, *

(R. Allelúia.)

quia vera et iusta iudícia eius.

R. Allelúia (allelúia).

Allelúia.

Laudem dícite Deo nostro, omnes servi eius *

(R. Allelúia.)

et qui timétis eum, pusílli et magni!

R. Allelúia (allelúia).

Allelúia.

Quóniam regnávit Dóminus,
Deus noster omnípotens. *

(R. Allelúia.)

Gaudeámus et exsultémus et demus glóriam ei.

R. Allelúia (allelúia).

Allelúia.

Quia venérunt núptiæ Agni, *

(R. Allelúia.)

et uxor eius præparávit se.

R. Allelúia (allelúia).

Ant. Sanctus, sanctus, sanctus Dóminus Deus omnípotens, qui erat et qui est et qui ventúrus est.

LECTIO BREVIS

Eph 4, 3-6

Sollíciti estóte serváre unitátem spíritus in vínculo pacis; unum corpus et unus Spíritus, sicut et vocáti estis in una spe vocatiónis vestræ; unus Dóminus, una fides, unum baptísma; unus Deus et Pater ómnium, qui super omnes et per ómnia et in ómnibus.

RESPONSORIUM BREVE

Benedicámus Patrem et Fílium cum Sancto Spíritu. * Laudémus eum in sæcula. Benedicámus.

Soli Deo honor et glória. * Laudémus eum in sæcula. Glória Patri. Benedicámus.

CANTICUM EVANGELICUM

Ad Magnificat, ant. Te Deum Patrem ingénitum, te Fílium unigénitum, te Spíritum Sanctum Paráclitum, sanctam et indivíduam Trinitátem, toto corde et ore confitémur, laudámus atque benedícimus: Tibi glória in sǽcula.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Te Deum Patrem ingénitum, te Fílium unigénitum, te Spíritum Sanctum Paráclitum, sanctam et indivíduam Trinitátem, toto corde et ore confitémur, laudámus atque benedícimus: Tibi glória in sǽcula.

PRECES

Pater per Spíritum Sanctum carnem Christi Fílii sui vivificávit et vivificántem pro nobis constítuit. Ad Deum unum et trinum hanc vocem glóriæ dirigámus:

Glória Patri, et Fílio, et Spirítui Sancto.

Pater, omnípotens ætérne Deus, Paráclitum Spíritum Sanctum in nómine Fílii tui super Ecclésiam mitte,

ut servet eam in unitáte caritátis et veritátis perféctæ.

Glória Patri, et Fílio, et Spirítui Sancto.

Mitte, Dómine, operários in messem tuam, ut dóceant omnes gentes et baptízent eas in nómine Patris et Fílii et Spíritus Sancti,

et eas confírment in fide.

Glória Patri, et Fílio, et Spirítui Sancto.

Dómine, ádiuva omnes, qui persecutiónem patiúntur propter nomen Fílii tui,

quia ipse promísit te Spíritum veritátis datúrum, ut loquátur in illis.

Glória Patri, et Fílio, et Spirítui Sancto.

Pater omnípotens, te, Verbum et Spíritum Sanctum unum esse omnes agnóscant,

ut unum Deum credant, sperent et díligant.

Glória Patri, et Fílio, et Spirítui Sancto.

Pater vivéntium, fac defúnctos consórtes glóriæ tuæ,

in qua Fílius tuus et Spíritus Sanctus tecum in unitáte coætérni regnant.

Glória Patri, et Fílio, et Spirítui Sancto.

Pater noster.

ORATIO

Deus Pater, qui, Verbum veritátis et Spíritum sanctificatiónis mittens in mundum, admirábile mystérium tuum homínibus declarásti, da nobis, in confessióne veræ fídei, ætérnæ glóriam Trinitátis agnóscere, et Unitátem adoráre in poténtia maiestátis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky