## 2. Februarii 2023

## In Præsentatione Domini
festum

Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Quod chorus vatum venerándus olim

Spíritu Sancto cécinit replétus,

in Dei factum genetríce constat

esse María.

Hæc Deum cæli Dominúmque terræ

virgo concépit peperítque virgo,

atque post partum méruit manére

invioláta.

Quem senex iustus Símeon in ulnis

in domo sumpsit Dómini, gavísus

ob quod optátum próprio vidéret

lúmine Christum.

Tu libens votis, pétimus, precántum,

regis ætérni génetrix, favéto,

clara quæ fundis Géniti benígni

múnera lucis.

Christe, qui lumen Patris es supérni,

qui Patris nobis réseras profúnda,

nos fac ætérnæ tibi ferre laudes

lucis in aula. Amen.

PSALMODIA

Ant. 1 Respónsum accépit Símeon a Spíritu Sancto non visúrum se mortem, nisi vidéret Dóminum.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. Respónsum accépit Símeon a Spíritu Sancto non visúrum se mortem, nisi vidéret Dóminum.

Ant. 2 Obtulérunt pro eo Dómino par túrturum aut duos pullos columbárum.

Psalmus 129 (130)
De profundis clamavi
Ipse salvum faciet populum suum a peccatis eorum (Mt 1, 21).

De profúndis clamávi ad te, Dómine; *

Dómine, exáudi vocem meam.

Fiant aures tuæ intendéntes *

in vocem deprecatiónis meæ.

Si iniquitátes observáveris, Dómine, *

Dómine, quis sustinébit?

Quia apud te propitiátio est, *

ut timeámus te.

Sustínui te, Dómine, *

sustínuit ánima mea in verbo eius;

sperávit ánima mea in Dómino *

magis quam custódes auróram.

Magis quam custódes auróram *

speret Israel in Dómino,

quia apud Dóminum misericórdia, *

et copiósa apud eum redémptio.

Et ipse rédimet Israel *

ex ómnibus iniquitátibus eius.

Ant. Obtulérunt pro eo Dómino par túrturum aut duos pullos columbárum.

Ant. 3 Vidérunt óculi mei salutáre tuum, quod parásti ante fáciem ómnium populórum.

Canticum
Christus primogenitus omnis creaturæ
et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit
in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit
omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Ant. Vidérunt óculi mei salutáre tuum, quod parásti ante fáciem ómnium populórum.

LECTIO BREVIS

Hebr 4, 15-16

Non habémus pontíficem, qui non possit cómpati infirmitátibus nostris, tentátum autem per ómnia secúndum similitúdinem absque peccáto. Adeámus ergo cum fidúcia ad thronum grátiæ, ut misericórdiam consequámur et grátiam inveniámus in auxílium opportúnum.

RESPONSORIUM BREVE

Notum fecit Dóminus * Salutáre suum. Notum.

Quod parávit ante fáciem ómnium populórum. * Salutáre suum. Glória Patri. Notum.

CANTICUM EVANGELICUM

Ad Magnificat, ant. Hódie beáta Virgo María púerum Iesum præsentávit in templo, et Símeon replétus Spíritu Sancto accépit eum in ulnas suas, et benedíxit Deum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Hódie beáta Virgo María púerum Iesum præsentávit in templo, et Símeon replétus Spíritu Sancto accépit eum in ulnas suas, et benedíxit Deum.

PRECES

Salvatórem nostrum in templo præsentátum adorémus, ab ipso postulántes:

Oculi nostri vídeant salutáre tuum, Dómine.

Christe salvátor, qui es lumen ad revelatiónem géntium,

illúmina eos, qui te non cognovérunt, ut credant in te Deum verum.

Oculi nostri vídeant salutáre tuum, Dómine.

Redémptor noster, qui es glória plebis tuæ Israel,

exálta Ecclésiam tuam inter gentes.

Oculi nostri vídeant salutáre tuum, Dómine.

Iesu, desideráte cunctis géntibus cuius salutáre óculi Simeónis iusti vidérunt,

adduc hómines cunctos ad salútem tuam.

Oculi nostri vídeant salutáre tuum, Dómine.

Dómine, in cuius præsentatióne gládius dolóris Maríæ, matri tuæ, prænuntiátus est,

róbora eos, qui in tuo servítio tribulatiónes sústinent.

Oculi nostri vídeant salutáre tuum, Dómine.

Christe, beatitúdo sanctórum, quem Símeon ante mortem vidit, sicut ardénter cupiébat,

osténde te in ætérnum iis, qui post mortem tui sítiunt visiónem.

Oculi nostri vídeant salutáre tuum, Dómine.

Pater noster.

ORATIO

Omnípotens sempitérne Deus, maiestátem tuam súpplices exorámus, ut, sicut Unigénitus Fílius tuus hodiérna die cum nostræ carnis substántia in templo est præsentátus, ita nos fácias purificátis tibi méntibus præsentári. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky