## 15. Iunii 2023

## SACRATISSIMI CORDIS IESU
sollemnitas

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Auctor beáte sǽculi,

Christe, Redémptor ómnium,

lumen Patris de lúmine

Deúsque verus de Deo:

Amor coégit te tuus

mortále corpus súmere,

ut, novus Adam, rédderes

quod vetus ille abstúlerat:

Ille amor, almus ártifex

terræ marísque, et síderum,

erráta patrum míserans

et nostra rumpens víncula.

Non corde discédat tuo

vis illa amóris íncliti:

hoc fonte gentes háuriant

remissiónis grátiam.

Ad hoc acérbam lánceam

passúmque ad hoc est vúlnera,

ut nos laváret sórdibus

unda fluénte et sánguine.

Iesu, tibi sit glória,

qui corde fundis grátiam,

cum Patre et almo Spíritu

in sempitérna sǽcula. Amen.

PSALMODIA

Ant. 1 In caritáte perpétua diléxit nos Deus, ídeo, exaltátus a terra, attráxit nos ad cor suum, míserans.

Psalmus 112 (113)
Laudabile nomen Domini
Deposuit potentes de sede et exaltavit humiles (Lc 1, 52).

Laudáte, púeri Dómini, *

laudáte nomen Dómini.

Sit nomen Dómini benedíctum *

ex hoc nunc et usque in sǽculum.

A solis ortu usque ad occásum *

laudábile nomen Dómini.

Excélsus super omnes gentes Dóminus, *

super cælos glória eius.

Quis sicut Dóminus Deus noster,
qui in altis hábitat *

et se inclínat, ut respíciat
in cælum et in terram?

Súscitans de terra ínopem, *

de stércore érigens páuperem,

ut cóllocet eum cum princípibus, *

cum princípibus pópuli sui.

Qui habitáre facit stérilem in domo, *

matrem filiórum lætántem.

Ant. In caritáte perpétua diléxit nos Deus, ídeo, exaltátus a terra, attráxit nos ad cor suum, míserans.

Ant. 2 Díscite a me, quia mitis sum et húmilis corde, et inveniétis réquiem animábus vestris.

Psalmus 145 (146)
Sperantium in Dominum beatitudo
Laudamus Dominum in vita nostra, id est in moribus nostris (Arnobius).

Lauda, ánima mea, Dóminum; †

laudábo Dóminum in vita mea, *

psallam Deo meo, quámdiu fúero.

Nolíte confídere in princípibus, *

in fíliis hóminum, in quibus non est salus.

Exíbit spíritus eius et revertétur in terram suam; *

in illa die períbunt cogitatiónes eórum.

Beátus, cuius Deus Iacob est adiútor, *

cuius spes in Dómino Deo suo,

qui fecit cælum et terram, *

mare et ómnia, quæ in eis sunt;

qui custódit veritátem in sǽculum, †

facit iudícium oppréssis, *

dat escam esuriéntibus.

Dóminus solvit compedítos, *

Dóminus illúminat cæcos,

Dóminus érigit depréssos, *

Dóminus díligit iustos,

Dóminus custódit ádvenas, †

pupíllum et víduam susténtat *

et viam peccatórum dispérdit.

Regnábit Dóminus in sǽcula, *

Deus tuus, Sion,
in generatiónem et generatiónem.

Ant. Díscite a me, quia mitis sum et húmilis corde, et inveniétis réquiem animábus vestris.

Ant. 3 Ego sum pastor bonus, qui pasco oves meas, et pro óvibus meis pono ánimam meam.

Canticum
Hymnus redemptorum

Ap 4, 11; 5, 9. 10. 12

Dignus es, Dómine et Deus noster, *

accípere glóriam et honórem et virtútem,

quia tu creásti ómnia, *

et propter voluntátem tuam
erant et creáta sunt.

Dignus es, Dómine, accípere librum *

et aperíre signácula eius,

quóniam occísus es †

et redemísti Deo in sánguine tuo *

ex omni tribu et lingua et pópulo et natióne

et fecísti eos Deo nostro regnum et sacerdótes, *

et regnábunt super terram.

Dignus est Agnus, qui occísus est, †

accípere virtútem et divítias et sapiéntiam *

et fortitúdinem et honórem
et glóriam et benedictiónem.

Ant. Ego sum pastor bonus, qui pasco oves meas, et pro óvibus meis pono ánimam meam.

LECTIO BREVIS

Eph 5, 25b-27

Christus diléxit ecclésiam et seípsum trádidit pro ea, ut illam sanctificáret mundans lavácro aquæ in verbo, ut exhibéret ipse sibi gloriósam ecclésiam non habéntem máculam aut rugam aut áliquid eiúsmodi, sed ut sit sancta et immaculáta.

RESPONSORIUM BREVE

Christus diléxit nos et lavit nos * In sánguine suo. Christus.

Et fecit nos regnum et sacerdótes Deo et Patri. * In sánguine suo. Glória Patri. Christus.

CANTICUM EVANGELICUM

Ad Magnificat, ant. Ignem veni míttere in terram, et quid volo nisi ut accendátur?

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Ignem veni míttere in terram, et quid volo nisi ut accendátur?

PRECES

Iesum, réquiem animárum, deprecémur, fratres, et ab eo postulémus:

Rex amantíssime, miserére.

Iesu, cuius cor láncea est perforátum, sánguinem et aquam effúndens, ut sponsa tibi nascerétur Ecclésia,

eam sanctam fac et immaculátam.

Rex amantíssime, miserére.

Iesu, templum Dei sanctum, ab homínibus solútum et a Patre íterum excitátum,

Ecclésiam fac tabernáculum Altíssimi.

Rex amantíssime, miserére.

Iesu, rex et centrum ómnium córdium, in caritáte perpétua nos díligens et áttrahens míserans,

fœdus novum cum ómnibus rénova.

Rex amantíssime, miserére.

Iesu, pax et reconciliátio nostra, in unum novum hóminem omnes pace compónens, et per crucem interfíciens inimicítias,

accéssum tríbue ad Patrem.

Rex amantíssime, miserére.

Iesu, vita et resurréctio nostra, oneratórum reféctio et réquies animárum,

peccatóres ad te áttrahe.

Rex amantíssime, miserére.

Iesu, factus obœ́diens usque ad mortem crucis propter nímiam tuam caritátem,

omnes in tua pace dormiéntes resúscita.

Rex amantíssime, miserére.

Pater noster.

ORATIO

Concéde, quǽsumus, omnípotens Deus, ut qui, dilécti Fílii tui corde gloriántes, eius præcípua in nos benefícia recólimus caritátis, de illo donórum fonte cælésti supereffluéntem grátiam mereámur accípere. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky