## 28. Iunii 2023

## SS. PETRI ET PAULI, APOSTOLORUM
sollemnitas

I Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Aurea luce et decóre róseo,

lux lucis, omne perfudísti sǽculum,

décorans cælos ínclito martýrio

hac sacra die, quæ dat reis véniam.

Iánitor cæli, doctor orbis páriter,

iúdices sæcli, vera mundi lúmina,

per crucem alter, alter ense triúmphans,

vitæ senátum laureáti póssident.

O Roma felix, quæ tantórum príncipum

es purpuráta pretióso sánguine,

non laude tua, sed ipsórum méritis

excéllis omnem mundi pulchritúdinem.

Olívæ binæ pietátis únicæ,

fide devótos, spe robústos máxime,

fonte replétos caritátis géminæ

post mortem carnis impetráte vívere.

Sit Trinitáti sempitérna glória,

honor, potéstas atque iubilátio,

in unitáte, cui manet impérium

ex tunc et modo per ætérna sǽcula. Amen.

PSALMODIA

Ant. 1 Tu es Christus, Fílius Dei vivi. Et tu beátus es, Simon Bar Iona.

Psalmus 116 (117)
Laus miserentis Domini
Dico … gentes propter misericordiam glorificare Deum (Rom 15, 8. 9).

Laudáte Dóminum, omnes gentes, *

collaudáte eum, omnes pópuli.

Quóniam confirmáta est super nos
misericórdia eius, *

et véritas Dómini manet in ætérnum.

Ant. Tu es Christus, Fílius Dei vivi. Et tu beátus es, Simon Bar Iona.

Ant. 2 Tu es Petrus, et super hanc petram ædificábo Ecclésiam meam.

Psalmus 147 (147 B)
Instauratio Ierusalem
Veni, ostendam tibi sponsam uxorem Agni (Ap 21, 9).

Lauda, Ierúsalem, Dóminum; *

colláuda Deum tuum, Sion.

Quóniam confortávit seras portárum tuárum, *

benedíxit fíliis tuis in te.

Qui ponit fines tuos pacem *

et ádipe fruménti sátiat te.

Qui emíttit elóquium suum terræ, *

velóciter currit verbum eius.

Qui dat nivem sicut lanam, *

pruínam sicut cínerem spargit.

Mittit crystállum suam sicut buccéllas; *

ante fáciem frígoris eius quis sustinébit?

Emíttet verbum suum et liquefáciet ea, *

flabit spíritus eius, et fluent aquæ.

Qui annúntiat verbum suum Iacob, *

iustítias et iudícia sua Israel.

Non fecit táliter omni natióni, *

et iudícia sua non manifestávit eis.

Ant. Tu es Petrus, et super hanc petram ædificábo Ecclésiam meam.

Ant. 3 Tu es vas electiónis, sancte Paule apóstole, prædicátor veritátis in univérso mundo.

Canticum
De Deo salvatore

Eph 1, 3-10

Benedíctus Deus
et Pater Dómini nostri Iesu Christi, *

qui benedíxit nos in omni benedictióne spiritáli
in cæléstibus in Christo,

sicut elégit nos in ipso ante mundi constitutiónem, †

ut essémus sancti et immaculáti *

in conspéctu eius in caritáte,

qui prædestinávit nos in adoptiónem filiórum †

per Iesum Christum in ipsum, *

secúndum beneplácitum voluntátis suæ,

in laudem glóriæ grátiæ suæ, *

in qua gratificávit nos in Dilécto,

in quo habémus redemptiónem
per sánguinem eius, *

remissiónem peccatórum,

secúndum divítias grátiæ eius, †

qua superabundávit in nobis *

in omni sapiéntia et prudéntia,

notum fáciens nobis
mystérium voluntátis suæ, *

secúndum beneplácitum eius,

quod propósuit in eo, *

in dispensatiónem plenitúdinis témporum:

recapituláre ómnia in Christo, *

quæ in cælis et quæ in terra.

Ant. Tu es vas electiónis, sancte Paule apóstole, prædicátor veritátis in univérso mundo.

LECTIO BREVIS

Rom 1, 1-3a. 7

Paulus servus Christi Iesu, vocátus apóstolus, segregátus in evangélium Dei, quod ante promíserat per prophétas suos in Scriptúris sanctis de Fílio suo: ómnibus, qui sunt Romæ diléctis Dei, vocátis sanctis: grátia vobis et pax a Deo Patre nostro et Dómino Iesu Christo.

RESPONSORIUM BREVE

Loquebántur Apóstoli verbum Dei * Cum fidúcia. Loquebántur.

Et reddébant testimónium resurrectiónis Iesu Christi. * Cum fidúcia. Glória Patri. Loquebántur.

CANTICUM EVANGELICUM

Ad Magnificat, ant. Gloriósi Apóstoli Christi, quómodo in vita sua dilexérunt se, ita et in morte non sunt separáti.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Gloriósi Apóstoli Christi, quómodo in vita sua dilexérunt se, ita et in morte non sunt separáti.

PRECES

Christum, qui Ecclésiam suam super fundaméntum Apostolórum et prophetárum ædificávit, fidénter deprecémur:

Pópulo tuo, Dómine, súbveni.

Tu, qui Simónem piscatórem vocásti ut piscátor hóminum fíeret,

operários elígere ne désinas, ut multitúdo géntium salvétur.

Pópulo tuo, Dómine, súbveni.

Tu, qui tempestáti maris imperásti, ne discipulórum navis mergerétur,

Ecclésiam tuam ab omni perturbatióne defénde et domnum apostólicum róbora.

Pópulo tuo, Dómine, súbveni.

Tu, qui post resurrectiónem gregem tuum dispérsum circa Petrum collegísti,

univérsam plebem tuam, bone Pastor, in unum cóngrega ovíle.

Pópulo tuo, Dómine, súbveni.

Tu, qui Paulum apóstolum misísti ad gentes evangelizándas,

fac ut verbum salútis omni creatúræ prædicétur.

Pópulo tuo, Dómine, súbveni.

Tu, qui claves regni cælórum Ecclésiæ tuæ commisísti,

áperi portas cæli ómnibus qui, in vita sua, misericórdiæ tuæ confísi sunt.

Pópulo tuo, Dómine, súbveni.

Pater noster.

ORATIO

Deus, qui huius diéi venerándam sanctámque lætítiam in apostolórum Petri et Pauli sollemnitáte tribuísti, da Ecclésiæ tuæ eórum in ómnibus sequi præcéptum, per quos religiónis sumpsit exórdium. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2023 J. Vidéky